นายกรัฐมนตรี ลงพื้นที่เยี่ยมให้กำลังใจและมอบถุงยังชีพแก่ประชาชนผู้ประสบอุทกภัยที่จังหวัดสุโขทัย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยคณะรัฐมนตรี ผู้ว่าราชการจังหวัดและหน่วยงานที่เกี่ยวข้อง ลงพื้นที่ตรวจเยี่ยมให้กำลังใจและมอบถุงยังชีพสิ่งของจำเป็นแก่ประชาชนผู้ประสบอุทกภัยที่จังหวัดสุโขทัยจำนวน 2 จุด เนื่องจากได้รับอิทธิพลของพายุโซนร้อนเตี้ยนหมู่จนทำให้ฝนตกหนักสะสมจนเกิดน้ำท่วมหนัก ได้แก่ บ้านคลองชัด หมู่ที่ 8 ตำบลวังใหญ่ และวัดดอนจันทร์ หมู่ที่ 4 ตำบลบ้านไร่ อำเภอศรีสำโรง นายกรัฐมนตรีและรัฐมนตรีว่าการกระทรวงกลาโหม กล่าวแสดงความห่วงใยและให้กำลังใจแก่ประชาชน ยืนยันว่า พร้อมรับฟังปัญหาของประชาชนทุกด้านและได้สั่งการให้หน่วยงานที่เกี่ยวข้องเร่งแก้ไขปัญหาอย่างเต็มที่โดยเฉพาะด้านการเกษตรและด้านคมนาคม ซึ่งชาวบ้านยังได้แสดงความกังวลถึงด้านการศึกษาของเด็กนักเรียน รวมถึงแนวทางการช่วยเหลือด้านการเกษตรหลังจากนั้น นายกรัฐมนตรีและรัฐมนตรีว่าการกระทรวงกลาโหมและคณะทำงาน ลงพื้นที่ ณ วัดบ้านซ่าน ตำบลบ้านซ่าน ติดตามสถานการณ์อุทกภัยและมอบถุงยังชีพให้ความช่วยเหลือประชาชนในเบื้องต้น